**Projektas**

**LIETUVOS RESPUBLIKOS SEIMAS**

**REZOLIUCIJA**

**DĖL APLINKOS MINISTERIJOS VIEŠŲJŲ PIRKIMŲ**

2016 m. rugsėjo 27 d. Nr.

Vilnius

Lietuvos Respublikos Seimas,

*siekdamas* užtikrinti skaidrumą ir sąžiningumą vykdant viešuosius pirkimus;

*prisimindamas* akcijos „Pirk Dramblį“ istoriją, kurią tiria STT, kai partijos „Tvarka ir teisingumas“ valdoma Aplinkos ministerija per pavaldžią įstaigą „Lietuvos zoologijos sodas“ vykdė viešąjį pirkimą įsigydama viešųjų ryšių paslaugas ir tas paslaugas naudojo politikų savireklamos tikslais;

*sunerimęs* dėl pastaruoju metu, prieš rinkimus, akivaizdžiai pagausėjusio neskaidrių ir nesąžiningų viešųjų pirkimų Lietuvos Respublikos ministerijose bei joms pavaldžiose institucijose skaičiaus, ypač perkant viešųjų ryšių ir reklamos paslaugas;

*atkreipdamas* dėmesį į viešojoje erdvėje pasirodžiusią skandalingą informaciją apie Aplinkos ministerijos viešąjį pirkimą, kuriuo siekiama už žymiai didesnę nei rinkos kaina įsigyti: 1) neformalias pamokas su perkančiąja organizacija suderintose Lietuvos savivaldybėse, apimant 150 mokyklų (vienos tokios pamokos kaina yra 2,6 tūkst. eurų, taigi viena pamoka kainuos tiek, kiek per mėnesį vidutiniškai uždirba trys mokytojai); 2) seminarų organizavimą su perkančiąja organizacija suderintose ne mažiau kaip 3 Lietuvos apskrityse, 10-čiai bendruomenių; 3) viešąsias akcijas 40 Lietuvos savivaldybių, apimant 10 apskričių teritorijų.

*manydamas*, kad praktika, kai švietimo srities paslaugas tiekti siekia ne Švietimo ir mokslo ministerija ar jai pavaldžios institucijos, yra ydinga, o siūlomos paslaugos visiškai neatitinka realios padėties ir mokyklų poreikių, yra abejotinos naudos vienkartinis projektas, siūlantis tik brangius antraeilės svarbos dalykus;

*r a g i n a* aplinkos ministrą prisiimti asmeninę atsakomybę už neskaidrius viešuosius pirkimus Aplinkos ministerijoje ir skubiai nutraukti viešąjį pirkimą „Projekto „Visuomenės informavimas ir švietimas apie aplinką ir darnų vystymąsi“ neformalių pamokų, seminarų ir viešųjų akcijų organizavimo paslaugų pirkimas“. Numatytos lėšos galėtų būti paskirtos visuomeninėms organizacijoms, dirbančioms vaikų ir jaunimo švietimo srityje ar švietimo sektoriaus valstybės institucijai.

Seimo Pirmininkas

Teikia Seimo nariai:

Jurgis Razma

Andrius Kubilius

Paulius Saudargas

Valentinas Stundys